নিজস্ব প্রতিবেদন:   প্রিয়া অগ্নিকাণ্ডে নয়া বিতর্ক। মোমো কাউন্টার নয়,  তিন তলার অফিস থেকেই  আগুন লেগেছে বলে দাবি দমকলের। উত্স নিশ্চিত করতে আজ যাচ্ছে ফরেন্সিক দল। পর্যাপ্ত  পরিকাঠামোর  অভাবে  নোটিসের সিদ্ধান্ত।  জবাব তলব করল কর্তৃপক্ষ।  প্রিয়া সিনেমা হলের অগ্নিকাণ্ডের কারন খতিয়ে দেখতে ঘটনাস্থল ঘুরে দেখে দমকল। দমকলের ডিজির নেতৃত্বে সোমবার একটি বিশেষ টিম প্রিয়া সিনেমা হলে যায়। সিনেমা হলের এক্সিট পয়েন্টের জায়গা ভাল করে দেখেন তারা। অন্যদিকে প্রিয়া সিনেমা হলে অগ্নিকাণ্ডের জেরে হল কর্তৃপক্ষকে নোটিস পাঠাচ্ছে দমকল। পরিকাঠামোয় গলদ ছিল  বলে দাবি দমকলের। দমকলের দাবি, দ্বিতল হলের জন্য যে সিঁড়ি রয়েছে তা যথেষ্ট নয়। সিনেমা হলের জন্য চওড়া সিঁড়ির প্রয়োজন। তাঁদের দাবি,  মোমো কাউন্টার থেকে আগুন ছড়ায়নি, আগুন ছড়িয়েছে তিনতলার অফিস থেকে। তবে নিশ্চিত হতে সোমবার ফের ঘটনাস্থলে যাচ্ছে ফরেনসিক টিম। দমকলের অভিযোগ উড়িয়েছে প্রিয়া কর্তৃপক্ষ। তাদের দাবি, মোমো কাউন্টার থেকেই আগুন ছড়িয়েছে। বিধ্বংসী  অগ্নিকাণ্ডের জন্য প্রিয়া সিনেমা হলে সোমবার তিনটি শো বন্ধ রাখা হচ্ছে।  অগ্রিম টিকিট যারা কেটেছেন তাদের টাকা ফিরিয়ে দেওয়ার সিদ্ধান্ত নেওয়া হয়েছে।  WOW  মোমো কাউন্টার থেকেই আগুন ছড়িয়ে পড়েছিল বলে প্রাথমিক খবর ছিল। ফলে WOW  মোমোর কাউন্টার তুলে দেওয়ারও সিদ্ধান্ত নেওয়া হয়েছে। তাদের কাছে ক্ষতিপূরণও দাবি করছে সিনেমা হল কর্তৃপক্ষ।